ועדת העבודה, הרווחה והבריאות, כנסת 17, פרוטוקול מספר 370, 2008-02-05 10:30

יצחק גלנטי: שלום, אני פותח את ישיבת הוועדה.

יצחק גלנטי: כרמית נאור: סעיף 238 קובע את הגדרת מיהו ילד, כאשר ההגדרה הזו משפיעה לעניין גמלאות שונות של הביטוח הלאומי, כמו תוספות לקצבאות נכות כללית וקצבאות הזקנה.

יצחק גלנטי: בין היתר, נכללות גם בנות שמשרתות בשירות לאומי, וניתנה לשר הסמכות להתקין תקנות לעניין זה.

יצחק גלנטי: במסגרת החלטת הממשלה הוחלט לאחד את כל הסמכויות הנוגעות לשירות לאומי, לגוף אחד, למינהלת שתרכז את כל הנושא, ושבעתיד תביא חקיקה ראשית שתאחד את כל הסמכויות לעניין שירות אזרחי.

יצחק גלנטי: תוך כמה זמן אנו יכולים לצפות לאותה חקיקה ראשית?

כרמית נאור: את זה המנהלת תוכל לומר.

ליאור שוחט: תזכיר החוק נמצא בהכנה כרגע, והוא יועבר למשרדים בשבועות הקרובים.

יצחק גלנטי: כלומר, זה עניין של מספר שבועות.

ליאור שוחט: עד שהחוק יעבור ייקח כמה שבועות.

ג'ודי וסרמן: האם הכוונה להכליל גם את הבנות וגם את הבנים בשירות הלאומי?

ליאור שוחט: כן.

ליאור שוחט: השירות הלאומי והאזרחי יהיו תחת חוק אחד כולל.

יצחק גלנטי: האם יש מקום לעכב את תהליך התקנות?

ליאור שוחט: יש כאן סמכויות שהעברה שלהן היא קריטית.

ליאור שוחט: השבוע הכנסת והממשלה אישרו את ההעברה של שטחי הפעולה.

ליאור שוחט: זה יהיה לא נכון לחכות עם התקנות.

אריה אלדד: מותר לי להיות ציני ולומר, שיעברו כמה קואליציות בירדן לפני שחוק השירות הלאומי יאושר.

יצחק גלנטי: אני עדיין חדש בכנסת, ויש לי עדיין ציפיות מהכנסת הזו.

כרמית נאור: לאור העברה של שטחי הפעולה למנהלת, שהיא כפופה למשרד ראש הממשלה, צריך לתקן את התקנות כך שבחלק מהנושאים התפעוליים תהיה סמכות לעובד משרד ראש הממשלה לעשות ההכרה בגופים של השירות הלאומי.

כרמית נאור: סמכות התקנת התקנות והסמכות שלקבוע מהו שירות לאומי נשארת בידי שר הרווחה, לאור ההשלכות על הגמלאות והקשר הטבעי שיש לעניין.

כרמית נאור: אנחנו מבקשים לאשר את התקנות.

כרמית נאור: לפני כן, הבנתי שלמשרד ראש הממשלה יש עוד שתי הערות נוספות.

ליאור שוחט: יש עוד שתי נקודות, שאנו מבקשים לשנות, שלא נכנסו לתיקון המקורי.

ליאור שוחט: בתיקון תקנה 1 בהגדרת האחראי אנחנו מבקשים להוסיף: "במקום השר יבוא ראש הממשלה", כי אחרת יוצר כאן מצב לא הגיוני.

ג'ודי וסרמן: האם זה סביר כי למרות ששר הממונה על התקנת התקנות הוא שר הרווחה, ששר אחר ימנה את האחראי?

ליאור שוחט: האחראי יהיה עובד משרד ראש הממשלה, שראש הממשלה יסמיך.

ג'ודי וסרמן: האם סביר שמכוחן של תקנות הביטוח הלאומי, שהסמכות להתקין אותן היא של שר הרווחה, שר אחר יסמיך עובד?

ג'ודי וסרמן: האם לא נכון לומר: השר בהתייעצות עם ראש הממשלה, או ראש הממשלה בהתייעצות או באישור השר.

ליאור שוחט: בפועל, כל העניין של השירות יהיה במשרד ראש הממשלה.

ג'ודי וסרמן: יכול להיות שיום אחד יבטלו את התקנות האלה.

ג'ודי וסרמן: כרגע התקנות האלה מותקנות על ידי שר הרווחה, כאשר שר אחר ממנה עובד מכוחן.

ג'ודי וסרמן: אני מבינה שאתם רוצים שהעובד יהיה עובד משרד ראש הממשלה, אבל זה מוזר שרק שר אחר ימנה אותו.

ג'ודי וסרמן: אולי נאמר: ראש הממשלה והשר.

כרמית נאור: האחראי הוא זה שיעשה את הפעולות בפועל של ההכרה בגופים.

כרמית נאור: גם היום המוסד לביטוח לאומי לא מכיר בגופים, אלא עובד של שר הרווחה.

כרמית נאור: אנחנו עדיין כפופים לאותו שר.

ג'ודי וסרמן: אבל אותו שר שהתקין את התקנות ממנה את העובד במשרד הרווחה.

ג'ודי וסרמן: אני הייתי מציעה ששני השרים יקבעו זאת, או שראש הממשלה בהתייעצות עם שר הרווחה יקבעו זאת.

כרמית נאור: לנו אין התנגדות שזה יהיה רק ראש הממשלה.

ליאור שוחט: אני חושב שזה יצור סרבול מיותר.

אריה אלדד: תתאר לך שבפקודת בריאות העם יהיה כתוב:

אריה אלדד: ששר הבריאות הוא שמוסמך לתקן תקנות על פי פקודת בריאות העם, ושר החקלאות ימנה ועדה.

ליאור שוחט: אנחנו רוצים שהנושא של השירות הלאומי כולו יהיה במשרד ראש הממשלה, ושהדברים לא יצטרכו להתעכב בגלל התייעצויות.

ליאור שוחט: לדעתי, זה עיכוב בירוקרטי מיותר לחלוטין.

יצחק גלנטי: האם הכוונה בסופו של דבר להעביר את הכל לסמכות של משרד ראש הממשלה?

ליאור שוחט: כן.

ליאור שוחט: ראש צוות ההקמה וצוות ההקמה עבד שנה, והמנהלת היא עובדה קיימת במשרד ראש הממשלה, והיא מרכזת באישור הכנסת את כל הנושא.

יצחק גלנטי: מדוע לא נאמר: בהתייעצות עם שר העבודה והרווחה?

ליאור שוחט: אפילו משרד הרווחה לא מבקש את זה.

ליאור שוחט: היות והם מסרו את כל הסמכויות לידנו, זה נראה לי סרבול שלא מן העניין.

ליאור שוחט: משרד הרווחה לא מבקש את זה.

ליאור שוחט: בעיני הממשלה זה לא נראה דבר הכרחי.

ליאור שוחט: לדעתי, זה עשוי לגרום לסרבול של הנושא.

אריה אלדד: לי זה נראה עקום.

ליאור שוחט: משרד המשפטים גם אישר זאת.

כרמית נאור: הסוגיה הועלתה בפני משרד המשפטים, והוא אישר את זה.

יצחק גלנטי: נראה לי, שזה חייב להיות בתיאום ובהתייעצות.

אריה אלדד: אנו עוסקים פה בשלב מעבר, אבל חשוב שגם הוא ייראה כאילו יש מנהל תקין בישראל.

כרמית נאור: יש מנהל תקין במובן הזה ששר הרווחה הוא זה שקובע את ההוראות.

יצחק גלנטי: אבל מה פסול בכך שייאמר, שזה ייעשה בהתייעצות עם שר הרווחה?

יצחק גלנטי: בסופו של דבר זוהי תקנה, שבמועד כלשהו היא תשונה או תבוטל בצורה זו או אחרת.

ג'ודי וסרמן: מעבירים את הסמכות לראש הממשלה למנות אחראי.

ליאור שוחט: אז מה הערך המוסף של ההתייעצות?

יצחק גלנטי: שזה לא יהיה כאילו שר הבריאות שמפרסם תקנות, שבהן הוא ממנה את שר החקלאות לבצע אותן.

מרינה סולודקין: קרו דברים במדינת ישראל, שראש ההסתדרות היה שר הביטחון.

מרינה סולודקין: ראינו מה יצא מזה.

כרמית נאור: מדובר פה על כך, שהאחראי יאשר גופים בהתאם לעקרונות שנקבעו על ידי שר הרווחה.

כרמית נאור: למעשה, הפעולה היא פעולה תפעולית שלו.

יצחק גלנטי: אבל זה עדיין לא פוסל את האופציה שיהיה רשום: בהתייעצות עם שר העבודה והרווחה.

יצחק גלנטי: מה פגם את מוצאת באותה התייעצות?

כרמית נאור: אינני מוצאת פגם.

כרמית נאור: זה על מנת לקדם את התהליכים.

כרמית נאור: אני לא חושבת שיהיה בזה פגם.

ליאור שוחט: היות ובשנה האחרונה הסמכויות הועברו ממשרד הרווחה.

ליאור שוחט: כאשר אתה משאיר כאן יתד, זה עלול לסבך את הנושא.

יצחק גלנטי: אם היו נלקחות כל הסמכויות, זה דבר אחר.

יצחק גלנטי: מה שקורה פה, הוא שמעבירים חלק מהסמכויות, כאשר החלק האחר נשאר.

יצחק גלנטי: זה משאיר מצב מוזר ולא ברור, כאשר מה שנאמר בסיטואציה הזו הוא שנותנים את האופציה של ההתייעצות.

יצחק גלנטי: זה משאיר קשר בין שני הדברים, ולא מותיר אותם כאילו עומדים בסתירה.

אריה אלדד: אני מלא הערכה לרצונו של ראש הממשלה לעסוק בכל הפרטים הקטנים הקשורים לשירות הלאומי, אבל עדיין לא צריך להפריע לנו שהוא יתייעץ עם מישהו.

יצחק גלנטי: ההחלטה נשארת שלו.

יצחק גלנטי: אנו מבקשים שהוא רק יתייעץ.

ג'ודי וסרמן: זה רק בעניין מינוי האחראי.

יצחק גלנטי: אני חושב שאנו יכולים לומר: בהתייעצות עם שר העבודה והרווחה.

ליאור שוחט: בתקנה 3 בסעיף קטן (ב1) אנו רוצים לומר: "במקום השר יבוא ראש הממשלה".

כרמית נאור: זה תיקון שהוא בטעות הושמט.

יצחק גלנטי: מקובל.

ג'ודי וסרמן: מתי אתם מציעים שתהיה תחולת התקנות.

כרמית נאור: ראשון לחודש שלאחר פרסומן.

יצחק גלנטי: אני מבקש לקרוא את נוסח התקנות.

כרמית נאור: אני קוראת את נוסח התקנות: "בתוקף סמכותי לפי סעיפים 238 ו-400 לחוק הביטוח הלאומי (נוסח משולב), התשנ"ה-1995 (להלן – החוק), לאחר התייעצות עם מועצת המוסד לביטוח הלאומי לפי סעיף 12 לחוק, ובאישור ועדת העבודה, הרווחה והבריאות של הכנסת, אני מתקין תקנות אלה":

כרמית נאור: בתקנה 1 לתקנות הביטוח הלאומי (בנות בשירות לאומי בהתנדבות), התשס"ב-2002 (להלן – התקנות העיקריות) – בהגדרה "האחראי", במקום "העבודה והרווחה" יבוא "ראש הממשלה", ובמקום "שהשר" יבוא "ראש הממשלה, בהתייעצות עם השר".

כרמית נאור: בהגדרה "גוף מוכר", במקום "השר" יבוא "ראש הממשלה".

כרמית נאור: בהגדרה "מפקח", במקום "העבודה והרווחה" יבוא "ראש הממשלה".

כרמית נאור: בתקנה 3 לתקנות העיקריות – בסעיף קטן (א) במקום "השר" יבוא "ראש הממשלה" ואחרי "שר הביטחון" יבוא "ועם השר".

כרמית נאור: בסעיף קטן (ב), במקום "השר" יבוא "ראש הממשלה".

כרמית נאור: בסעיף קטן (ב1) במקום "השר" יבוא "ראש הממשלה".

כרמית נאור: בתקנה 8 לתקנות העיקריות, במקום "לשר" יבוא "לראש הממשלה".

כרמית נאור: בתקנה 9(א)(2) לתקנות העיקריות, במקום "השר" יבוא "ראש הממשלה".

כרמית נאור: תחילתן של תקנות אלה ביום הראשון לחודש שלאחר פרסומן, והן יחולו לגבי שירות בהתנדבות ולגבי גוף מוכר כהגדרתו בתקנה 1 בתקנות העיקריות, מים התחילה ואילך.

יצחק גלנטי: אנחנו מאשרים את התקנות כפי שהן.

יצחק גלנטי: תודה רבה, הישיבה נעולה.